
บทสรุปนักบริหาร  (Executive Summary)
งานวิจัยเชิงปฏิบัติการแบบมีส่วนร่วม เรื่องผลกระทบจากการแต่งงานข้ามวัฒนธรรม         ในจังหวัดอุบลราชธานี : กรณีศึกษาชุมชนชนบทในองค์การบริหารส่วนตำบลคอนสาย องค์การบริหารส่วนตำบลไหล่ทุ่งและองค์การบริหารส่วนตำบลนาสะไม อำเภอตระการพืชผล จังหวัดอุบลราชธานี  โดยมีวัตถุประสงค์ คือ.- 1. เพื่อศึกษาลักษณะและสาเหตุของการแต่งงาน              ข้ามวัฒนธรรมของชาวอีสานในชุมชนชนบทกรณีศึกษาจังหวัดอุบลราชธานี  2. เพื่อศึกษาผลกระทบต่อวิถีชีวิตที่เปลี่ยนแปลงไปของชาวอีสานทั้งด้านตนเอง ครอบครัวชุมชน สังคมในชุมชนชนบท กรณีศึกษาจังหวัดอุบลราชธานี 3.  เพื่อศึกษาสภาพปัญหาและอุปสรรคทั้งก่อนและหลังของการแต่งงานข้ามวัฒนธรรมในชุมชนชนบทของจังหวัดอุบลราชธานี  และแนวทางข้อเสนอแนะ โดยมีขอบเขตการศึกษา  โดยเลือกจากอำเภอที่มีข้อมูลของการแต่งงานข้ามวัฒนธรรมมากที่สุดในจังหวัดอุบลราชธานี คืออำเภอตระการพืชผล โดยมีองค์การบริหารส่วนตำบล 3 แห่งที่มีคู่แต่งงาน          ข้ามวัฒนธรรมมากที่สุดคือองค์การบริหารส่วนตำบลคอนสาย องค์การบริหารส่วนตำบลไหล่ทุ่ง       และองค์การบริหารส่วนตำบลนาสะไม โดยครอบครัวกลุ่มตัวอย่างที่แต่งงานข้ามวัฒนธรรมและกลุ่มตัวอย่างทั่วไป จำนวน 3 แห่ง ๆละ 37 คน รวม 108 คน และคู่แต่งงานข้ามวัฒนธรรม จำนวน   23  คน โดยมีกิจกรรมขั้นตอนการวิจัย 5 ขั้นตอนคือ 1.ประสานและสำรวจชุมชนในองค์การบริหาร              ส่วนตำบลเบื้องต้น 2.เปิดศักยภาพชุมชนวิจัยและการประชุมเชิงปฏิบัติการถอดบทเรียนผ่านประสบการณ์เบื้องต้น(Work shop) 3.จัดประชุมสนทนากลุ่ม (Focus Group Discussion) เพื่อถอดบทเรียนเชิงลึก 4.สัมภาษณ์เชิงลึกครอบครัวและคู่สมรสที่แต่งงานข้ามวัฒนธรรม (In-depth Interview) และการสังเกตการณ์ (Observation) 5.รวบรวมทุกกิจกรรม แล้วนำมาวิเคราะห์ และ รายงานวิจัยเชิงพรรณนาวิเคราะห์ 6. เขียนรายงานวิจัยฉบับสมบูรณ์.-จากการสัมภาษณ์เชิงลึกกลุ่มตัวอย่าง 23 คน เป็นหญิง 18 ชาย 3 คน และกลุ่มหลากหลายทางเพศ 2 คน โดยใช้กลุ่มตัวอย่างในการสัมภาษณ์เชิงลึกดังนี้.-1.กลุ่มที่แต่งงานข้ามวัฒนธรรมซึ่งเป็นเพศชาย และหญิงได้แก่1.1กลุ่มตัวอย่างที่แต่งงานกับชายชาวต่างประเทศแถบตะวันตกเช่นเยอรมันอังกฤษรวมทั้งออสเตรเลีย จำนวน 10 คน ทั้งหมดเป็นหญิงที่แต่งงานกับชายต่างชาติ 1.2 กลุ่มตัวอย่างที่แต่งงานกับชาวเอเชียวันออกเฉียงเหนือ เช่นญี่ปุ่น เกาหลี  จำนวน  5 คนส่วนใหญ่เป็นผู้หญิง 1.3 กลุ่มตัวอย่างที่แต่งงานกับชาวเอเชียตะวันออกเฉียงใต้ได้แก่ประเทศลาว กัมพูชา มีทั้งชายหญิง จำนวน 6 คน เป็นชาย 3 คนหญิง 3 คน และ2.กลุ่มตัวอย่างหลากหลายทางเพศที่แต่งงานกับชาวตะวันตกเช่นเยอรมัน จำนวน 2 คน พบว่า.- กลุ่มตัวอย่างดังกล่าวช่วงอายุของการแต่งงานต่ำสุด 25 ปี สูงสุด 60 ปี โดยเฉลี่ย 42 ปี ส่วนใหญ่เป็นเพศหญิงคิดเป็นร้อยละ 86.96 ชายร้อยละ 13.04 ส่วนใหญ่จบการศึกษาภาคบังคับ เคยผ่านการสมรสมาแล้ว จำนวน 10 คนคิดเป็นร้อยละ 43.48 เป็นโสด จำนวน 13 คน คิดเป็นร้อยละ 56.5 
ผลการวิจัยพบว่า การแต่งงานข้ามวัฒนธรรมในชุมชนชนบทในปัจจุบัน ลักษณะ 2 กลุ่ม คือ.- 
1.การแต่งงานข้ามวัฒนธรรมของชายหญิงในกลุ่มประเทศต่างๆ ได้แก่.-
1.1.การแต่งงานข้ามวัฒนธรรมในกลุ่มประเทศตะวันตกได้แก่อเมริกาและยุโรปรวมทั้งออสเตรเลีย กลุ่มตัวอย่างจำนวน 10 คน
1.2.การแต่งงานข้ามวัฒนธรรมในกลุ่มเอเชียตะวันออกเฉียงเหนือเช่น เกาหลี ญี่ปุ่น กลุ่มตัวอย่าง จำนวน 5 คน 
1.3.การแต่งงานข้ามวัฒนธรรมในกลุ่มเอเชียตะวันออกเฉียงใต้ได้แก่ลาว  กัมพูชา เป็นต้น
2.การแต่งงานข้ามวัฒนธรรมในกลุ่มหลากหลายทางเพศ ซึ่งส่วนใหญ่แต่งงานกับชาวตะวันตกได้แก่ประเทศ เยอรมัน การแต่งงานในทั้งสองกลุ่มมีลักษณะในการแต่งงาน จะเป็นทั้งจัดงานแต่งตามประเพณีพื้นบ้าน และการจดทะเบียนสมรสถูกต้องตามกฎหมาย และการอยู่ร่วมกัน
สาเหตุของการแต่งงานข้ามวัฒนธรรมในชุมชนชนบทของจังหวัดอุบลราชธานี  จากการถอดบทเรียน 3 ชุมชนในองค์กรปกครองส่วนท้องถิ่น สาเหตุการแต่งงานข้ามวัฒนธรรมในชุมชนชนบทกรณีศึกษาชุมชนชนบทในองค์การบริหารส่วนตำบลคอนสาย องค์การบริหารส่วนตำบลไหล่ทุ่งและองค์การบริหารส่วนตำบลนาสะไม อำเภอตระการพืชผล จังหวัดอุบลราชธานี  โดยมีวัตถุประสงค์ พบว่า .-
1 ปัจจัยทางด้านบุคคล 
1.1. การแต่งงานข้ามวัฒนธรรมที่เกิดขึ้นส่วนใหญ่มีสาเหตุมาจากปัจจัยภายในตัวบุคคล ซึ่งพวกเขาต้องการมีวิถีชีวิตที่ดี ยกระดับตัวเองและครอบครัวของตนเองให้สูงขึ้นจากเดิมซึ่งเป็นครอบครัวทำไร่ทำนาพวกเขามีความใฝ่ฝันอยากจะมีการดำเนินชีวิตที่ดีงาม ฐานะทางเศรษฐกิจสังคมของครอบครัวพวกเขาสูงขึ้น ชีวิตความเป็นอยู่ดีขึ้น การแต่งงานกับชาวต่างชาติคงสามารถทำให้ครอบครัวของเขาดีขึ้น การแต่งงานข้ามวัฒนธรรมกับชาวต่างชาติที่เป็นฝรั่งคงจะให้โอกาสสำหรับพวกเขา ปัจจัยด้านแรงจูงใจใฝ่สัมฤทธิ์ในตัวบุคคลจึงเป็นแรงกระตุ้นให้พวกเข้าได้แต่งงานข้ามวัฒนธรรมได้สมใจ แม้กระนั้นบางครั้งยังมีบางคนความผิดหวังต่อกรณีดังกล่าวแต่พวกเขาส่วนใหญ่โอกาสในชีวิตได้เปิดกว้างสำหรับพวกเขา หากแม้ว่าผิดหวังในวิกฤติดังกล่าวก็ยังมีโอกาสได้เรียนรู้โลกกว้างทางภาษาและวัฒนธรรม การแต่งงานข้ามวัฒนธรรมจึงเป็นทางเลือกที่ดีที่สุดสำหรับกลุ่มประชากรดังกล่าว
1.2 นอกจากแรงจูงใจของพวกเขาอยากมีวิถีชีวิตดีขึ้นแล้ว โอกาสที่พวกเขาเดินทางไปประกอบอาชีพยังต่างถิ่นหรือเมืองใหญ่ทำให้เขามีโอกาสพบปะชาวต่างชาติ กูมีโอกาสพบปะกับชาวต่างชาติมีโอกาสคบหากันศึกษาดูใจกันและกันจนกระทั่งตกลงแต่งงานกันในที่สุด
1.3 การไปศึกษาต่อที่เมืองใหญ่ ก็ทำให้มีโอกาสพบปะชาวต่างชาติและได้มีโอกาสศึกษาอุปนิสัยใจคอกันและกันเป็นสามเหตุของการแต่งงานกันในที่ สุด
1.4 การเบื่อหน่วยจากวิถีชีวิตแบบเดิม ประกอบกับความผิดหวังในการแต่งงานกับคนไทยด้วยกัน ประกอบกับการเบื่อหน่ายสังคมชนบทของตนเองในชีวิตที่ผ่านมาทำให้พวกเขาเกิดการแสวงหาสิ่งที่เขาต้องการนั่นคือวิถีชีวิตความเป็นอยู่ที่ขึ้น อยากมีอยากเป็น ต้องดิ้นรนไขว่คว้าหาโอกาสเพื่อที่จะมีชีวิตที่โดดเด่นกว่าที่ผ่านมา
1.5 เกิดจากค่านิยมที่เปลี่ยนแปลงไปในปัจจุบัน.การแต่งงานข้ามวัฒนธรรมเป็นเรื่องราวของความพอใจของทั้งสองฝ่ายในยุคปัจจุบันความรักไม่มีพรมแดน “ผมแต่งงานด้วยความรักจะห้ามความรักที่มีต่อกันของไม่ได้และมันก็ไม่มีพรมแดนผมมาทำงานก่อสร้างศาลาที่บ้านไหร่ทุ่ง พบกับแฟนที่นี่และมีความรักจึงแต่งงานกันจนปัจจุบัน มีบุตรชาย 1 คน แต่ผมยังไม่มีบัตรประจำตัวประชาชน ไปไหนมาไหนยังต้องลำบาก การประกอบอาชีพรับจ้างก่อสร้างบางครั้งถูกโกงค่าแรง เป็นประจำ
1.6 ความเชื่อของชาวชุมชนบางส่วนที่เชื่อในเรื่องบุญวาสนาดั้งเดิมของคนในชุมชนที่เชื่อว่าการแต่งงานข้ามวัฒนธรรมที่ปรากฏเป็นเรื่องราวเกี่ยวกับ “บุญทำกรรมแต่งให้คู่ชายหญิงได้มีโอกาสพบกันแม้จะแตกต่างกันด้านเชื้อชาติศาสนา ขนบธรรมเนียม ประเพณี วัฒนธรรมที่แตกต่างกัน แต่ได้มีโอกาสได้พบเจอกันจนกระทั่งได้แต่งงานกันในที่สุด เกิดจากเนื้อคู่วาสนาจากบุญทำกรรมแต่ง อันเป็นโอกาสที่ดีที่พวกเขาได้รับ
1.7 การเข้ามาประกอบอาชีพรับจ้าง อาชีพต่างๆของคนต่างชาติทำให้มีโอกาสได้พบปะกับชาวต่างชาติ ซึ่งการเรียนรู้ของชาวต่างชาติที่ไม่คำนึงถึงเชื้อชาติศาสนา ฐานะทางสังคมหรือการศึกษา หากแต่เขาเห็นคุณค่าของการประพฤติปฏิบัติที่สอดคล้องกับวิถีชีวิตของพวกเขาเกิดสัมพันธภาพที่ดีต่อกันและกลายเป็นความรักจนกระทั่งแต่งงานกันในที่สุด
2.ปัจจัยทางด้านสภาพแวดล้อมรอบตัวในครอบครัว
2.1. จากการถอดบทเรียนและการสนทนากลุ่มได้สะท้อนให้เห็นว่าการแต่งงานข้ามวัฒนธรรมเกิดขึ้นจากสภาพแวดล้อมรอบตัวของพวกเขา ญาติพี่น้องในครอบครัวและชุมชนเพื่อนบ้านแต่งงานกับชาวต่างชาติบุตรหลานของพวกเขามีโอกาสอย่างมากต่อการที่จะเดินตามรอยของพวกเขาเข้าสู่เส้นทางของการแต่งงานข้ามวัฒนธรรมได้อย่างสะดวก โอกาสที่พวกเขาได้ซึมซับถึงการมีคู่สมรสเป็นชาวต่างชาติ การถูกชักจูงนำไปสู่การแต่งงานข้ามวัฒนธรรมในที่สุดและมันได้เกิดขึ้นหลายคู่ในชุมชน 
2.2 การเลี้ยงดูบุตรหลาน ให้มีความขยันขันแข็งในครอบคารัว ประพฤติตนเป็นคนดีเป็นประโยชน์แก่ชุมชน สังคม มีความขยันขันแข็งอดทน ทำให้สมาชิกในครอบครัวที่เกิดมาได้รับความอบอุ่นและบ่มเพราะจริยธรรมคุณธรรม สมาชิกในครอบครัวสืบทอดอาชีพบิดามาดาซึ่งทำการเกษตรตามศักยภาพของครอบครัว และหากมีโอกาสศึกษาต่อก็จะส่งบุตรหลานเข้าไปเรียนในเมือง หรือเมืองใหญ่หรือโรงเรียนที่มีโอกาสใกล้บ้าน สมาชิกในครอบครัวมีความกล้า กล้าแสดงออก มีความเชื่อมั่นในตนเอง มีแรงจูงใจไปสู่เป้าหมายของความสำเร็จ เป็นปัจจัยสำคัญต่อแรงจูงใจของบุตรหลานในการนำตัวเองไปสู่ความสำเร็จในด้านต่างๆ จนกระทั่งมีโอกาสที่ดีในการแต่งงานข้ามวัฒนธรรมตามมา
2.3 ความเจริญทางเทคโนโลยี ในปัจจุบันสู่โลกไร้พรมแดน ก็จะเป็นปัจจัยหนึ่งที่มีความสำคัญในช่องทางของการมีโอกาสอย่างสูงต่อการคบหาสมาคมกับชาวต่างชาติมีโอกาสเรียนรู้กันจนกระทั่งมีการแต่งงานข้ามวัฒนธรรมที่เป็นปรากฏการณ์ที่เกิดขึ้นในชุมชนชนบทอีสานในปัจจุบัน
2.4 ปัจจุบันโอกาสทางการศึกษามีการเปิดกว้างสำหรับคนมีศักยภาพในการเรียนการศึกษา ปัจจัยทางการศึกษานับว่าเป็นช่องทางและโอกาสที่จะเรียนรู้คบหาสมาคมกับชาวต่างชาติทำให้มีโอกาสสูงในการพบปะกับชาวต่างชาติจนกระทั่งนำพาไปสู่การแต่งงานข้ามวัฒนธรรมในที่สุด
2.5. สถานการณ์ความเจริญเติบโตทางเศรษฐกิจ สังคม วัฒนธรรม  การค้า อุตสาหกรรมและการบริการและการท่องเที่ยว ทำให้เมืองใหญ่ต้องดึงดูดทรัพยากรบุคคลของชนบทเข้าสู่เมืองซึ่งเป็นปรากฏการณ์ที่เมืองใหญ่ๆที่เจริญด้วยอุตสาหกรรมและการบริการ การท่องเที่ยว ที่ดึงเอาทรัพยากรมนุษย์ในชุมชนชนบทเข้าสู่เมืองเพื่อแสวงหาโอกาสในชีวิต โดยเข้าไปทำงานตามสถานการค้าต่างๆในเมืองใหญ่ การรับจ้างในงานบริการและแหล่งท่องเที่ยว ทำให้ ประชากรเหล่านี้มีโอกาสพบปะคนต่างชาติและเกิดการเรียนรู้จนกระทั่งกลายเป็นความรัก ความพอใจนำมาสู่การแต่งงาน
ผลกระทบจากการแต่งงานข้ามวัฒนธรรม 
ในชุมชนบ้านคอนสาย บ้านไหล่ทุ่งและบ้านนาสะไม อำเภอตระการพืชผล จังหวัดอุบลราชธานี  ผ่านประสบการวิถีชีวิตที่พวกเขาได้พบเจอและสัมผัสในวิถีชีวิตประจำวันของพวกเขาพบว่า.-จากสถานการณ์ของการแต่งงานข้ามวัฒนธรรมทั้ง 3 ชุมชน ในอำเภอตระการพืชผลสะท้อนให้เห็นว่าการแต่งงานข้ามวัฒนธรรมที่คอบครัวของเขาได้พบจะเป็นผลกระทบที่มีต่อตนเอง ต่อครอบครัว ชุมชน และสังคมที่เขาอาศัยอยู่ทั้งด้านดีและไม่ดี ทั้งสามกลุ่มพบว่า .-
ผลกระทบต่อตนเอง 
ด้านที่ดี  
1. สภาพครอบครัวของพวกเขาก่อนแต่งงานครอบครัวมีฐานะยากจน มีอาชีพทำนาครอบครัวมีฐานะยากจนไม่ค่อยมีชื่อเสียงในชุมชน เป็นครอบครัวที่ดินรนเพื่อความมีชีวิตที่ดีขึ้น และตนเองคนในชุมชนไม่ค่อยเป็นที่รู้จักเมื่อไปทำงานยังต่างถิ่นหรือเรียนต่อในเมืองใหญ่ หรือไปประกอบอาชีพยังต่างถิ่นก็ไปพบกับคู่สมรส ศึกษาลักษณะนิสัยใจคอกัน จนกลายเป็นความสัมพันธ์ที่ดีต่อกันและเกิดความรัก จนกระทั่งแต่งงานกันในที่สุด  โดยพวกเขามีเหตุผลในการเลือกคู่ครองทำไมถึงต้องเป็นฝรั่งคนนี้ ก็เพราะว่าอยากมีวิถีชีวิตที่ดีขึ้น เมื่อแต่งงานกับคนนี้แล้วพวกเขาคิดว่าคงจะมีวิถีชีวิตที่ดีขึ้นอย่าแน่นอน และมุมมองต่อชีวิตของการแต่งงานส่วนใหญ่ผิดหวังมาจากคนรักซึ่งเป็นเชื้อชาติเดียวกันบางคนเป็นหม้าย หย่ากับสามีคนเดิม พอพบเจอกับฝรั่งพวกเขาคิดว่าการแต่งงานข้ามวัฒนธรรมคงจะทำให้พวกเขามีโอกาสที่ดี  หากแต่งงานไปโอกาสในการดำเนินชีวิต ที่ดีขึ้นคงจะต้องพบเจออย่างที่ใฝ่ฝันไว้แน่นอน คงมีโอกาสดีๆให้กับพวกเขาเพราะการแต่งงานหากเขาเลือกผิดแล้วชีวิตการแต่งงานมันคงไม่มีอะไรดีขึ้นอย่างที่ผ่านมา หากเขาเป็นคนจริงใจ ซื่อสัตย์สุจริตต่อสามีซึ่งเป็นชาวต่างชาติ ชีวิตของเขาคงดีขึ้น เพราะชาวต่างชาติที่เป็นฝรั่งไม่ชอบการโกหก การพูดความจริง การซื่อสัตย์ การเปิดเผยความจริงต่อคนที่เรารักและคิดจะแต่งงานด้วยเป็นสิ่งที่มีคุณค่าสำหรับคนที่คิดจะแต่งงานกับชาวต่างชาติเป็นอย่างมาก เพราะฝรั่งไม่ชอบการโกหก เขาชอบเปิดเผยความจริงทุกอย่าง จนทำทำให้เข้าได้แต่งงานกับชาวอังกฤษแฟนเขาเป็นวิศวกรเงินเดือนเทียบเป็นเงินไทยเดือนละ เป็นหลักแสนขึ้นไป ปัจจุบันทำงานอยู่เมืองหนึ่งในฝรั่งเศส และเขาก็เคยแต่งงานกับชายไทยมีบุตรชาย หญิง 2 คนโตแล้วปัจจุบันบุตรสาวจบปริญญาตรี สามีเดิมเสียชีวิต เขาแต่งงานกับชายชาวอังกฤษคนนี้เพราความจริงใจ เปิดเผย ไม่โกหกหลหอกลวง จนกระทั่งกลายมาเป็นความสัมพันธ์ที่ดีต่อกันและเป็นความรักจนกระทั่งได้แต่งงานอยู่กินด้วยกันจนกระทั่งปัจจุบัน (นางมา. ได้ให้สัมภาษณ์ก่อนที่จะเตรียมตัวเดินทางเข้ากรุงเทพฯและต่อเครื่องไปยังประเทศฝรั่งเศสที่สามีทำงานอยู่นั่นเอง (เมื่อวันที่ 25 พฤษภาคม 2556) 
2. บางครอบครัวบุตรที่แต่งงานสามารถส่งเงินช่วยเหลือจุนเจือครอบครัวดั้งเดิมของตนเองได้เป็นอย่างดี จากที่ก่อนแต่งงานมีฐานะทางครอบครัวยากจนมาก ปัจจุบันบางรายสามารถส่งเงินให้แก่ครอบครัวได้เดือนละเป็นหมื่นบาท เป็นประจำทุกเดือน เป็นต้น
3. มีโอกาสอย่างมากในการเรียนรู้โลกกว้างทั้งทางด้านภาษา ศาสนา ศิลปวัฒนธรรม ขนบธรรมเนียมประเพณีพิธีกรรมของประเทศคู่สมรส ทำให้เกิดความเข้าใจความรักความผูกพันที่มีต่อกัน  เรียนรู้และปรับตัวเข้ากับขนบธรรมเนียม ประเพณีวัฒนธรรมของท้องถิ่นได้เป็นอย่างดี (กำนันตำบลนาสะไม กล่าวว่า  กลุ่มที่แต่งงานกับชาวต่างชาติตะวันตก จะเข้ากับชุมชนได้เป็นอย่างดี พวกเขาสามารถเรียนรู้ประเพณีและพิธีกรรมต่างๆของชุมชนได้อย่างดี  แตกต่างจากกลุ่มอื่นๆ   
4.การแต่งงานข้ามวัฒนธรรมมีผลดีต่อตัวเขาเองทำให้ชีวิตความเป็นอยู่ดีขึ้น สามารถพัฒนาตนเองให้เข้าสามีและเครือญาติของแต่ละฝ่ายทำให้ได้เรียนรู้หลายอย่างเป็นการเพิ่มมูลค่าให้เกิดขึ้นแก่ตนเอง
5. ต่างคนต่างเรียนรู้วัฒนธรรมของกันและกันทำให้เกิดมิตรภาพและความสัมพันธ์ที่ดีต่อกัน 
6. ทำให้ฐานะทางครอบครัวดีขึ้น  สามารถเอื้อเฟื้อกับญาติพี่น้อง- สามารถเรียนรู้วัฒนธรรม นบธรรมเนียมประเพณีของชาติอื่น- ได้เป็นพลเมืองของทั้งสองประเทศ – มีการเรียนรู้ภาษาต่างประเทศได้
ด้านไม่ดี
1. ยังมีอีกหลายคู่ที่เลี้ยงดูตนเองได้แต่ยังไม่สามารถจุนเจือครอบครัวที่อยู่เมืองไทยได้ วิถีชีวิตของครอบครัวในเมืองไทยยังเหมือนเดิมแต่เพียงมีชื่อเสียงขึ้นมาเป็นที่รู้จักกันว่าลูกสาวบ้านนี้แต่งงานกับชาวฝรั่งอาศัยอยู่ในเมืองนอกมีคุณภาพชีวิตที่ดี เพราะการไปอยู่เมืองนอกไม่ใช่เรื่องง่ายสำหรับพวกเขา เป็นต้น
2. พวกเขาต้องอยู่ห่างไกลจากครอบครัว การติดติดต่อทางบ้านต้องใช้โทรศัพท์ซึ่งมีราคาแพง เอกสารเกี่ยวกับการสมรสมีความล่าช้า มีเงื่อนไขมากในการจดทะเบียน เช่นเยอรมันต้องอาศัยอยู่ด้วยกันใช้เวลา 3 ปี ถึงจะมีการจดทะเบียนสมรสกันให้ถูกต้องตามกฎหมาย
3. มีเงื่อนไขในการเข้าประเทศ เช่น ต้องมีเงินในบัญชีธนาคาร ของตนเองไม่ต่ำกว่าเกณฑ์ที่วางไว้กรณีทำวีซ่าเข้าประเทศของคู่สมรสนบางประเทศแถบยุโรปหรืออเมริกา เป็นต้น 
4. ความเสี่ยงหลักประกันของครอบครัวมีความไม่แน่นอน เช่นกรณีถูกหลอก ไม่มีการจดทะเบียนสมรสกันอย่างถูกต้อง
5. บางครอบครัวฐานะทางบ้านยังเหมือนเดิม แต่วิถีชีวิตของคู่แต่งงานบุตรหลานดีขึ้น ครอบครัวลูกหลานดีขึ้นแต่พ่อแม่ยังมีวิถีชีวิตเหมือนเดิม “ลูกสาวแต่งงานกับชาวต่างชาติ เขาก็มีวิถีชีวิตของเขา ไม่ได้หวังอะไรจากเขาขอให้ลูกแต่งงานมีเส้นทางในการดำเนินชีวิตที่ดีและมีคุณภาพชีวิตก็พอใจแล้วไม่ต้องหวังอะไรจากลูกเขาต้องมีภาระการใช้จ่ายและต้องทำงานหนักเพื่อหาเลี้ยงครอบครัวของเขา 
6.การติดต่อสื่อสาร ด้านภาษาจะเป็น สภาพแวดล้อมทางสังคมและวัฒนธรรม สภาพแวดล้อมทางภูมิศาสตร์ ภูมิอากาศ  วัฒนธรรมที่แตกต่างกัน เกิดความกดดันในการปรับต่อการการดำรงชีวิตยังต่างประเทศ

ผลกระทบต่อครอบครัว
ด้านดี
1.ครอบครัวได้รับการยอมรับจากเพื่อนบ้าน ครอบครัวมีมูลค่าทางสังคมเพิ่มขึ้น หลังจากสมาชิกได้แต่งงานกับชาวต่างชาติข้ามวัฒนธรรม มีเศรษฐกิจดีขึ้นเพราะการจุนเจือช่วยเหลือครอบครัว ได้รับการยอมรับจากชุมชน ให้เกียรติยกย่องความเก่งกล้าในการเลี้ยงดูสมาชิกในครอบครัว
2. ครอบครัวมีความรักความอบอุ่นที่สมาชิกในครอบครัวคือคือบุตรหลานได้แต่งงานข้ามวัฒนธรรม มีวิถีชีวิตที่ดี ครอบครัวก็มีความสบายใจมากขึ้น
3. ครอบครัวชุมชนสังคม ได้แลกเปลี่ยนเรียนรู้เบื้องต้นในการเรียนรู้ภาษา ขนบธรรมเนียมประเพณีวัฒนธรรม พฤติกรรมการแสดงออกที่สอดคล้อง กับครอบครัวชุมชน สังคม ของตนเองทำให้เกิดการผสมผสานทางวัฒนธรรมที่หลากหลาย
4. ครอบครัวและชุมชนเกิดการเรียนรู้ทำให้เกิดโลกทัศน์ใหม่ต่อการอยู่ร่วมกันของมนุษย์ ชาติอันจะนำมาซึ่ง สันติสุข แบบยั่งยืน ปราศจากวาวะความขัดแย้งและสงคราม การมีวิถีชีวิตที่เป็นชาตินิยมจัด จึงขัดต่อการเปิดโลกทัศน์และการเรียนรู้ผ่านโลกกว้าง
5.ทำให้ครอบครัวชุมชนมีความตื่นตัวในด้านการเรียนรู้ภาษาต่างประเทศได้บ้าง
6.ครอบครัวเกิดการเรียนรู้ในขนบธรรมเนียมประเพรีของกันและกัน

ด้านไม่ดี
1. บุตรหลานอยู่ห่างไกลเครือญาติ ทำให้มีความห่างเหิร ไม่สามารถที่จะรับรู้ความเป็นไปในการใช้ชีวิตของพวกเขาเหมือนการที่เคยที่อยู่ด้วยกันอย่างพร้อมหน้ากับเครือญาติ
2. บางครอบครัวที่สมาชิกแต่งงานกับชาวต่างชาติมีความเสี่ยงต่อการถูกหลอกลวงหากไม่ศึกษาประวัติคู่สมรส หรือสภาพทางภูมิศาสตร์ เศรษฐกิจ สังคมและวัฒนธรรมในประเทศของคู่สมรสจะที่ไปอาศัย
3.บางประเด็นมีความล่อแหลมต่อความมั่นคงแห่งรัฐกรณีแต่งงานข้ามวัฒนธรรมกล่าวคือ ทำให้เกิดการผสมกลมกลืนทางเชื้อชาติและวัฒนธรรมที่มีผลเสียต่อความเป็นอัตลักษณ์ของสังคมและวัฒนธรรมดั้งเดิมของตนเอง

ผลกระทบต่อชุมชน
ด้านดี
1. การแต่งงานข้ามวัฒนธรรมทำให้ชุมชนมีมูลค่าเพิ่มทางสังคมเกิดขึ้น เช่นเป็นชุมชนที่แต่งงานข้ามชาติ ทำให้ชุมชนมีชื่อเสียง ครอบครัวที่แต่งงานข้ามวัฒนธรรมให้การช่วยเหลือต่อชุมชนในการช่วยพัฒนาชุมชนในด้านต่างๆ ไม่ว่า การพัฒนางานวัด โรงเรียนการพัฒนาชุมชนในด้านต่างๆ เป็นต้น 
2. ชุมชนได้เปิดโลกทัศน์ต่อการเรียนรู้ความแตกต่างทางวัฒนธรรมของสมาชิกในชุมชน ที่ยอมรับการแต่งงานข้ามวัฒนธรรมในชุมชนเกิดขึ้น 
3.ชุมชนเกิดการเรียนรู้คนแปลกหน้าต่างวัฒนธรรมที่เข้ามาในชุมชนกับคนในชุมชนเกิดการเรียนรู้ทางสังคมและวัฒนธรรมร่วมกันของชุมชน ทำให้เกิดการเรียนรู้ทางภา วัฒนธรรม ความเป็นอยู่ของครอบคัวและชุมชน 
4.เป็นการสร้างมูลค่าเพิ่มให้แก่ชุมชน ชุมมีชื่อเสียงในการที่สมาชิกในชุมชนสามารถแต่งงานกับคนต่างชาติ มีโอกาสไปอยู่ต่างประเทศ เรียนรู้ภาษาวัฒนธรรมของท้องถิ่น ของตนเอง เกิดการกระตุ้นคิดสร้างจิตสำนึกต่อการเรียนรู้วัฒนธรรมของคนต่างชาติทั้งภาษา ศาสนา วิถีชีวิตและความเป็นอยู่ของเขยต่างชาติและกระตุ้นให้ชุมชนเอาอย่างเพื่อสถานภาพทางครอบครัวและชุมชนสูงขึ้น
5.ชุมชนเริ่มเปิดโลกทัศน์ที่กว้างไกลต่อการเคารพสิทธิและเสรีภาพในการอยู่ร่วมกันของมวลมนุษย์ ไม่มีพรมแดนที่ขวางกั้นระหว่างมนุษย์ สังคมและวัฒนธรรม สี ผิว เพศ พันธุ์แห่งมนุษย์ ทุกคนทุกเผ่าพันธุ์สามารถอยู่ร่วมกันได้อย่างเสรีและการเคารพสิทธิในความเป็นมนุษย์ที่มีความแตกต่างกันหลากหลายเพศ สีผิว เชื้อชาติและวัฒนธรรม
6.สมาชิกในชุมชนได้เกิดการเรียนรู้ในความแตกต่างทางวัฒนธรรม เชื้อชาติ สีผิว ภาษา และสามารถปรับตัวเข้ากับคน ครอบครัว ชุมชนที่ตนแต่งงานด้วย อย่างกลมกลืนและมีความสุข

ด้านไม่ดี  
1. การแต่งงานข้ามวัฒนธรรมยังสุ่มเสี่ยงต่อการที่สมาชิกในชุมชนเกิดประพฤติปฏิบัติในสิ่งที่ไม่ถูกต้องและไม่ดีงามมีโอกาสทำให้เกิดการเสียชื่อเสียงต่อครอบครัวสมาชิกในชุมชน
2. การแต่งงานข้ามวัฒนธรรมในชุมชน มีผลเสียต่อการดำรงเผ่าพันธุ์ในชุมชนดั้งเดิมสู่การผสมกลมกลืนทางเชื้อชาติ ภาษา ศาสนาและวัฒนธรรมของชุมชน ในกลุ่มที่ต้องการการดำรงอยู่ การสืบทอด การพัฒนาการของเผ่าพันธุ์ดั้งเดิมของตนเอง ในกรณีที่เกิดปรากฏการณ์ในชุมชนที่แต่งงานข้ามวัฒนธรรมในชุมชนของสมาชิกที่มีอยู่ทั้งหมด 
3. การแต่งงานข้ามวัฒนธรรมเกิดการเรียนแบบและเอาเยี่ยงอย่างโดยปราศจากการเรียนรู้และการวิเคราะห์และการศึกษาระหว่างกันของคู่สมรสให้ถ่องแท้จะนำมาซึ่งการปรับตัวและมีความกดดันต่อตนเองเป็นอย่างมากต่อสถานการณ์ดังกล่าว บางคนถึงกับผิดหวังกลับบ้าน                                                                                                                                                                                                                                                             

ผลกระทบต่อสังคม 
ด้านดี
1. สังคมมีทัศนคติที่ดีต่อกันในความเป็นมนุษย์ที่สมบูรณ์และเคารพสิทธิมนุษยชนและศักดิ์ศรีแห่งความเป็นมนุษย์ที่จะเลือกตัดสินใจในการในการเลือกคู่ครองและวิถีชีวิตของตนเอง
2. สังคมตระหนักรู้และยอมรับศักดิ์ศรีแห่งความเป็นมนุษย์ที่เปิดกว้างและหลากหลาย วัฒนธรรมของการแต่งงานไม่ได้เกิดเฉพาะคนที่มีเชื้อชาติ ศาสนา วัฒนธรรมเดียวกัน แต่มันมีความหลากหลายและเกิดขึ้นได้กับทุกคนต่างวัฒนธรรมที่เปิดรับโอกาสนั้น
3. สังคมได้เปิดโลกทัศน์ใหม่ต่อปรากฏการณ์ที่เกิดขึ้น ดำรงอยู่ หรือพัฒนาการไปอย่าง กับปรากฏการณ์การแต่งงานข้ามวัฒนธรรมที่ปรากฏขึ้นในสังคมชนบทอีสานในปัจจุบัน
4. สังคมได้เกิดการเรียนรู้จากปรากฏการณ์การแต่งงานข้ามวัฒนธรรมที่เกิดขึ้น การดำรงอยู่ การพัฒนาการ หรือการสูญสลายไป ต่อปรากฏการณ์การแต่งงานข้ามวัฒนธรรมในสังคมชนบทภาคอีสานปัจจุบัน
5.สังคมส่วนรวมมีโอกาสได้ศึกษาเรียนรู้ต่อสถานการณ์ปรากฏการณ์การแต่งงานข้ามวัฒนธรรมที่เกิดขึ้นในปัจจุบันวิถีการอยู่ร่วมกันของคนต่างวัฒนธรรมในปัจจุบัน 

ด้านไม่ดี 
1.บางคนอาจผิดหวังและถูกหลอกต้องทนทุกข์ทรมานต่อสถานการณ์ที่ประสบในต่างแดนต้องอดทนอยู่กับปัญหาต่างๆในต่างประเทศ เป็นภาระต่อครอบครัวที่ต้องติดตามตัวเพื่อต้องกลับคืนสู่ประเทศของตนเอง
2.บางกรณีการแต่งงานข้ามวัฒนธรรมที่ไม่ถูกต้องตามกฎหมายโดยกระทำกันเองในครอบครัว โดยไม่มีการเรียนรู้กันและกันให้รอบคอบอาจกลายเป็นปัญหาทางสังคมในอนาคตทำให้สังคมต้องต้องเผชิญกับปัญหาต่างๆตามมา เช่น การถูกทารุณกรรม การค้ามนุษย์ กลายเป็นปัญหาระหว่างประเทศ
3.ความประพฤติบางอย่างทำให้เกิดพฤติกรรมอันไม่เหมาะสมนำพาต่อการเข้าใจผิดต่อ        อัตลักษณ์ทางเชื้อชาติ ทางเพศและศักดิ์ศรีแห่งความเป็นมนุษย์

ปัญหาอุปสรรคของการแต่งงานข้ามวัฒนธรรมมีอย่างไร
ก่อนแต่งงาน
- ก่อนแต่งมีความเชื่อว่าเมื่อแต่งงานแล้วฐานะจะดีขึ้น  วิถีชีวิตคงจะดีขึ้นไม่ลำบากยากจนเหมือนปัจจุบัน มีโอกาสไปอยู่ต่างประเทศกับสามี
- ชีวิตพวกเขาคงจะสามารถอยู่ในสังคมได้อย่างเชิดหน้าชูตา 
- บางคนพยายามให้คำแนะนำแบบถูกๆผิดๆ พูดในสิ่งที่ทำให้คู่รักมีความเข้าใจผิด หรือขัดขวางต่างๆเป็นต้นเหตุให้เกิดการเข้าใจผิดและเลิกรากันไปจึงควรเรียนรู้ทั้งคน ภาษาวัฒนธรรม  การสื่อสารฯลฯ ให้มากๆ                                                    
หลังแต่งงาน
ด้านดี ทำให้ฐานะทางครอบครัวดีขึ้น  สามารถเอื้อเฟื้อกับญาติพี่น้อง สามารถเรียนรู้วัฒนธรรม ขนบธรรมเนียมประเพณีของชนชาติอื่น ได้เป็นพลเมืองของทั้งสองประเทศ มีการเรียนรู้ภาษาต่างประเทศได้ เพิ่มขึ้น
1. เขยต่างชาติให้ปรับตัวเข้ากับสังคมไทย
2. เขยต่างชาติช่วยเหลือชุมชนพัฒนาสังคม
3. การแต่งงานข้ามวัฒนธรรมเขยต่างชาติทำให้คนในชุมชน เชื่อถือ มีความเชื่อถือยกย่อง
4. เข้ากับเพื่อนบ้านได้ดี ได้รู้จักประเพณีของไทย  เป็นที่รักของเพื่อนบ้าน ชีวิตสุขสบายขึ้น
5. ปรับตัวเข้ากับสังคมได้ดี โดยการต่างคนต่างเรียนรู้กัน
ด้านไม่ดี
1. หลักประกันครอบครัวไม่แน่นอน เช่นกรณีถูกหลอก ไม่มีการจดทะเบียนสมรสถูกต้อง  บางคนครอบครัวมีฐานะเหมือนเดิม ต้องปรับตัวเข้ากับวัฒนธรรมต่างชาติ บุตรหลานอยู่ห่างไกลเครือญาติ การติดต่อสื่อสาร ด้านภาษาจะเป็น สภาพแวดล้อมทางสังคมและวัฒนธรรม สภาพแวดล้อมทางภูมิศาสตร์ ภูมิอากาศ วัฒนธรรมที่แตกต่างกัน ทำให้เกิดความกดดัน
2. การหวงห้ามของบิดามารดา เพราะกลัวถูกหลอกแต่ละฝ่ายยอมรับกับความเป็นของกันและกันหรือไม่ การจะไปอยู่ต่างประเทศต้องมีใน Passport ต้องมีเงือนไข 1 ปี
3.คู่แต่งงานควรมี มีการเรียนรู้กันและกันมากขึ้น.ในด้านต่างๆ เช่น ภาษาขนบธรรมเนียมประเพณี วัฒนธรรมและ ศาสนาพิธีกรรมความเชื่อ วิถีชีวิต ความเป็นอยู่ อาหารการกิน การพบปะกันของคู่สมรสทั้งสองฝ่ายไม่อยู่ในสายตาของครอบครัว ส่วนมากพบกันที่ทำงาน หรือการไปศึกษาต่อ การประกอบอาชีพที่แตกต่างกันมาพบกัน

แนวทางแก้ไขปัญหาอุปสรรคของการแต่งงานข้ามวัฒนธรรมมีอย่างไร
ก่อนแต่งงาน
การแต่งงานข้ามวัฒนธรรมของคนในชุมชนควรศึกษาสภาพภูมิประเทศ ภูมิอากาศของประเทศที่เราจะต้องไปอาศัยอยู่กับสามีว่า ลักษณะภูมิประเทศ ภูมิอากาศเขาเป็นอย่างไรบ้าน มีฤดู หนาว ฤดูร้อน อย่างไร เพื่อเราจะได้เตรียมตัวและปรับสภาพตามภูมิอากาศ และภูมิประเทศที่จะไปอาศัยอยู่กับคู่สมรส
ก่อนแต่งงานควรดำเนินการ พูดคุยกันบ่อยขึ้น ทางญาติทั้งสองฝ่าย พยายามชี้แจงวัฒนธรรมไทย ความเป็นอยู่ของทั้งสองฝ่ายด้วย
ก่อนแต่งงานควรมีการศึกษากันและกัน การพูดความจริงให้เขาไว้ใจ การเปิดเผยความจริงต่อกันเพราะฝรั่งจะชอบความจริง ไม่โกหกหลอกลวงเขา 
คู่แต่งงานข้ามวัฒนธรรมควรศึกษาเอกสารการแต่งงานข้ามวัฒนธรรมจะต้องมีเอกสารที่แปลเป็นภาษาให้เข้าใจอย่างแท้จริง ก่อนเพื่อป้องกันความผิดพลาดที่อาจเกิดขึ้นในอนาคต
ก่อนแต่งงานควรเรียนรู้วิถีชีวิต ค่านิยม ความเชื่อ ของกันและกัน
การศึกษาวัฒนธรรมชุมชนที่จะไปอาศัย
การเปิดเผยข้อเท็จจริงของตนเอง วิถีความเป็นอยู่ที่แท้จริง
การมีความรู้และทักษะในการศึกษาดูแลผู้สูงอายุในชุมชนน่าจะดี
แนวทางแก้ไขและข้อเสนอแนะ 
1. รัฐควรมีการคุ้มครองหลักประกันสิทธิของสตรีที่ตัดสินใจแต่งงานกับชาวต่างชาติอย่างถูกต้องตามกฎหมาย เมื่อผิดหวังจากการแต่งงานข้ามวัฒนธรรม พวกเขาจะได้มีหลักประกันต่อวิถีการดำเนินชีวิตที่ดีในอนาคต
2. คนในชุมชนควรเรียนรู้และให้ข้อเสนอแนะต่อครอบครัว บุคคล ชุมชน สังคมตนเองให้ ศึกษาเรียนรู้ ให้ดี และหากสมาชิกในครอบครัวจะแต่งงานกับคนต่างชาติต้องศึกษาสถานภาพ วิถีชีวิต สภาพภูมิศาสตร์ ภาษา ศาสนา วัฒนธรรมต่างๆก่อนและควรมีการจดทะเบียนสมรสอย่างเป็นทางการเพื่อป้องกันการถูกหลอก
3. การที่คิดจะแต่งงานกับชาวต่างชาติควรศึกษาสภาพความเป็นอยู่ทางภูมิศาสตร์ขนบธรรมเนียมประเพณี พิธีกรรม ความเป็นอยู่ เช่น อากาศร้อน หนาว หิมะ ฯลฯ  ภาษาศาสนา ศิลปวัฒนธรรมขนบธรรมเนียมประเพณี พิธีกรรมของแต่งละฝ่ายเพื่อความเข้าใจและลดความกดดันที่จะต้องพบเจอ
4. การเป็นพลเมืองของประเทศที่เราแต่งงานด้วยเราต้องเรียนรู้ในการปรับปรุงตนเองให้เข้ากับสภาพทางภูมิศาสตร์ ขนบธรรมเนียม ประเพณีพิธีกรรม วิถีชีวิต วัฒนธรรมของคู่สมรส
5. คนที่คิดแต่งงานกับชาวต่างชาติ ควรเรียนรู้และปรับตัวให้เข้ากับสิ่งแวดล้อม และขยันเรียนรู้และหาช่องทางในการทำงานทำงานเรียนรู้ภาษาให้มากๆ ต้องพยายามทำงานทุกสิ่งด้วยความลำบาก และอดทน จริงใจและสร้างแต่ความดี 
6. ก่อนแต่งงานข้ามวัฒนธรรมควรคบหาดูใจกันสักระยะ เรียนรู้กันและกันให้มาก  
          
ข้อเสนอแนะเชิงนโยบายและแผนงาน
1. ควรให้การศึกษาเรียนรู้การปรับตัวให้แก่เด็กและเยาวชนในการเตรียมตัวเข้าสู่ความเป็นพลเมืองโลกกับสังคมที่เปลี่ยนแปลงไป ทั้งด้านการติดต่อ ความสัมพันธ์ ความรัก การแต่งงานกับคนต่างชาติ และการเรียนรู้สังคมนานาชาติ
2. ควรส่งเสริมการศึกษาภาษาต่างประเทศในระดับพื้นฐานให้ทั่วถึงมากขึ้นและการเรียนรู้ขนบธรรมเนียมประเพณีของชนชาติทั้งตะวันตกและตะวันออก เพื่อเป็นพื้นฐานการเรียนรู้เกี่ยวกับเพื่อนร่วมโลกที่ไร้พรมแดนถึงขนบธรรมเนียมประเพณีพิธีกรรมและการแต่งงานข้ามวัฒนธรรมในอนาคต




ข้อเสนอแนะในการนำไปปฏิบัติ
1.สังคมไม่ควรที่จะปิดกั้นเสรีภาพแห่งความเป็นมนุษย์จากโอกาสที่เขาจะเลือกมีความรักและการแต่งงานกันกับความหลากหลายทางภาษา เชื้อชาติ ศาสนาสีผิว เพศ เผ่าพันธุ์และวัฒนธรรมกับเสรีภาพทางความคิดความเชื่อ ความรักที่หลากหลายและไม่มีพรมแดนภายใต้เหตุผลของความมั่นคงทางสังคม
2.รัฐควรสนับสนุนและส่งเสริมการเรียนรู้ทางภาษา ขนบธรรมเนียมประเพณีวัฒนธรรมอันหลากหลายของภูมิภาคทั้งเพื่อนบ้านและภูมิภาคฝั่งตะวันตกตามความสนใจและข้อมูลต่อการตัดสินใจทั้งในกลุ่มเด็กและเยาวชนที่จะเป็นกำลังของประเทศชาติและเรียนรู้การเตรียมพร้อมสู่ความเป็นพลเมืองของโลกแก่เด็กและเยาวชน

ข้อเสนอในเชิงวิจัย
1. ควรศึกษาวิจัยต่อยอดในเชิงลึกทางสังคมวิทยาและมานุษยวิทยาว่าด้วยพัฒนาการการผสมกลมกลืนทางเชื้อชาติและวัฒนธรรมมีผลกระทบต่อตนเอง ครอบครัว ชุมชน สังคมอย่างไร
2. ควรวิจัยเกี่ยวกับการแต่งงานข้ามวัฒนธรรมในชุมชนที่หลากหลายทางเพศในเชิงลึกของแต่ละภูมิภาค เช่นภาคเหนือ ภาคกลาง ภาคใต้ ตะวันออกเฉียงเหนือเชิงเปรียบเทียบผลของการแต่งงานข้ามวัฒนธรรมเป็นอย่างไร
3. วิจัยเกี่ยวกับผลจากการผสมกลมกลืนทางเชื้อชาติวัฒนธรรมทีมีต่อบุตรอย่างไรบ้าง วิถีชีวิตความเป็นอยู่ของพวกเขา รูปพรรณสัณฐาน ภาษาขนบธรรมเนียมประเพณี การนับถือศาสนา การศึกษา การทำงานการแต่งงาน ความสำเร็จในชีวิต ความผูกพันของสองวัฒนธรรม เป็นอย่างไร
